b'\n_START_ARTICLE_\nMindaugas Urbaitis\n_START_SECTION_\nBiografija\n_START_PARAGRAPH_\nGim\xc4\x97 1952\xc2\xa0m. bir\xc5\xbeelio 1 d. Kaune. 1977\xc2\xa0m. baig\xc4\x97 Lietuvos konservatorij\xc4\x85 Juliaus Juzeli\xc5\xabno klas\xc4\x97je. 1979\xe2\x80\x931996\xc2\xa0m.\xc2\xa0\xe2\x80\x93 Lietuvos kompozitori\xc5\xb3 s\xc4\x85jungos Valdybos narys, 1991\xe2\x80\x931996\xc2\xa0m.\xc2\xa0\xe2\x80\x93 pirmininkas. 1991\xe2\x80\x931994\xc2\xa0m.\xc2\xa0\xe2\x80\x93 LATGA-A (Lietuvos autori\xc5\xb3 teisi\xc5\xb3 gynimo asociacijos agent\xc5\xabros) viceprezidentas, 1994\xe2\x80\x931996\xc2\xa0m.\xc2\xa0\xe2\x80\x93 prezidentas. Lietuvos muzikos ir teatro akademijos profesorius, skaito paskaitas apie Europos muzik\xc4\x85 po 1945 met\xc5\xb3, XX a. JAV muzik\xc4\x85 ir nauj\xc4\x85sias kompozicijos technikas. Veda radijo laid\xc5\xb3 ciklus apie nauj\xc4\x85j\xc4\x85 muzik\xc4\x85. 1991\xe2\x80\x931995\xc2\xa0m. reng\xc4\x97 tarptautinius naujosios muzikos festivalius \xe2\x80\x9eGaida\xe2\x80\x9c._NEWLINE_Kaip kompozitorius debiutavo 8-ajame de\xc5\xa1imtmetyje. Pasi\xc5\xbeym\xc4\x97jo radikaliai minimalistine estetika, nauja to meto lietuvi\xc5\xa1kajai muzikinei aplinkai. Deklaratyvi simpatija amerikieti\xc5\xa1kajai minimalistin\xc4\x97s muzikos tradicijai nul\xc4\x97m\xc4\x97 kompozitoriaus muzikos ypatybes\xc2\xa0\xe2\x80\x93 ypating\xc4\x85 grynum\xc4\x85, skaidrum\xc4\x85, vientisum\xc4\x85, disciplin\xc4\x85. To laikotarpio Urbai\xc4\x8dio k\xc5\xabriniams b\xc5\xabdingas ypatingas racionalumas, integralumas ir grynumas, kuris gal\xc4\x97t\xc5\xb3 b\xc5\xabti lyginamas su tam tikrai ornamentais ar geometrin\xc4\x97mis abstrakcijomis. 9-ojo de\xc5\xa1imtme\xc4\x8dio pabaigoje Urbai\xc4\x8dio muzikin\xc4\x97 kalba tapo ma\xc5\xbeiau asketi\xc5\xa1ka, kompozitorius savo kompozicijas \xc4\x97m\xc4\x97 konstruoti pasiremdamas tam tikrais atpa\xc5\xbe\xc4\xafstamais praeities kompozitori\xc5\xb3 (Bacho, Mozarto, Bramso, Bruknerio, Vagnerio, Piacolos) muzikos motyvais.'